o stališču, ki se v imenu Evropske unije zastopa v Konvenciji za varstvo morskega okolja in obalnega območja Sredozemlja (Barcelonska konvencija) o sprejetju sklepa o spremembi prilog k Protokolu o varstvu Sredozemskega morja pred onesnaženjem, ki ga povzročata raziskovanje in izkoriščanje epikontinentalnega pasu ter morskega dna in podzemlja (protokol o dejavnostih na morju)

OBRAZLOŽITVENI MEMORANDUM

1.Predmet urejanja predloga

Ta predlog zadeva sklep o stališču, ki se v imenu Unije zastopa na 22. zasedanju pogodbenic Konvencije o varstvu Sredozemskega morja pred onesnaženjem (v nadaljnjem besedilu: Barcelonska konvencija) in njenih protokolov v zvezi s predvidenim sprejetjem sklepa o spremembi prilog k Protokolu o varstvu Sredozemskega morja pred onesnaženjem, ki ga povzročata raziskovanje in izkoriščanje epikontinentalnega pasu ter morskega dna in podzemlja (v nadaljnjem besedilu: protokol o dejavnostih na morju).

2.Ozadje predloga

2.1.Protokol o varstvu Sredozemskega morja pred onesnaženjem, ki ga povzročata raziskovanje in izkoriščanje epikontinentalnega pasu ter morskega dna in podzemlja

Barcelonska konvencija s svojimi sedmimi protokoli je bila sprejeta v okviru akcijskega načrta za Sredozemlje in je glavni regionalni pravno zavezujoči večstranski okoljski sporazum za Sredozemsko morje.

Protokol o dejavnostih na morju je eden od sedmih protokolov Barcelonske konvencije. Obravnava vse vidike naftnih in plinskih dejavnosti na morju v Sredozemlju ter vključuje ukrepe za zmanjšanje onesnaženja, ki nastane pri vseh fazah dejavnosti na morju, in za odziv na primere onesnaženja na morju, vključno z vidiki odgovornosti in povrnitve škode.

Evropska unija je pogodbenica protokola o dejavnostih na morju.

2.2.Zasedanje pogodbenic Barcelonske konvencije in njenih protokolov

Na zasedanju pogodbenic Barcelonske konvencije in njenih protokolov sodelujejo ministri in visoki uradniki, ki zastopajo vse pogodbenice Barcelonske konvencije in njenih protokolov.

V skladu s členom 31 protokola o dejavnostih na morju se določbe Barcelonske konvencije, ki se nanašajo na kateri koli protokol, uporabljajo tudi za navedeni protokol.

V skladu s členom 25 Barcelonske konvencije Evropska unija (v nadaljnjem besedilu: Unija) uveljavlja svojo pravico do glasovanja s številom glasov, ki je enako številu njenih držav članic, ki so pogodbenice navedene konvencije in enega ali več protokolov. Unija ne uveljavlja svoje pravice do glasovanja, če jo uveljavljajo njene države članice, in obratno.

V skladu s členom 22 Barcelonske konvencije se spremembe sprejmejo s tričetrtinsko večino glasov pogodbenic takega protokola.

2.3.Predvideni akt 22. zasedanja pogodbenic Barcelonske konvencije in njenih protokolov

Pogodbenice Barcelonske konvencije in njenega protokola o dejavnostih na morju bodo na svojem 22. zasedanju od 7. do 10. decembra 2021 sprejele sklep o spremembi navedenega protokola, ki obravnava vse vidike naftnih in plinskih dejavnosti na morju v Sredozemlju ter vključuje ukrepe za zmanjšanje onesnaženja, ki nastane pri vseh fazah dejavnosti na morju, in za odziv na primere onesnaženja na morju (v nadaljnjem besedilu: predvideni akt).

Namen predlaganih sprememb je spremeniti priloge I, II, III, IV in VII A k protokolu o dejavnostih na morju, da bi jih uskladili z znatnim regulativnim, znanstvenim in tehničnim razvojem na področju dejavnosti na morju, ki je bil dosežen tako na regionalni kot svetovni ravni, vključno z ustreznim razvojem na podlagi Barcelonske konvencije v okviru akcijskega načrta za Sredozemlje.

Spremembe prilog k protokolu o dejavnostih na morju bodo v skladu s členom 29 Barcelonske konvencije za Unijo zavezujoče.

3.Stališče, ki se zastopa v imenu Unije

Potreba po zaščiti morske biotske raznovrstnosti in ekosistemov v Sredozemskem morju, tudi na morskih območjih zunaj nacionalne jurisdikcije, je bila večkrat priznana.